OBRAZLOŽITVENI MEMORANDUM

1. OZADJE PREDLOGA

· Razlogi za predlog in njegovi cilji

Ekonomska komisija Združenih narodov za Evropo (v nadaljnjem besedilu: UN/ECE) na mednarodni ravni razvija usklajene zahteve, katerih namen je odpraviti tehnične ovire v trgovini z motornimi vozili med pogodbenicami Sporazuma Ekonomske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidirani sporazum iz leta 1958“)[1], ter pri teh vozilih zagotoviti visoko raven varnosti in varstva okolja.

Pravilnik št. 41 Ekonomske komisije Združenih narodov za Evropo o enotnih določbah za homologacijo motornih koles glede na hrup[2] („Pravilnik UN/ECE št. 41“) je bil nedavno tako posodobljen, da zagotavlja enako raven varstva okolja kot zakonodaja Unije o homologaciji, zaradi česar lahko začne ta pravilnik UN/ECE uporabljati tudi Unija. S tem pravilnikom naj bi se določile enakovredne določbe za nadzor hrupa pri motornih kolesih in pojasnili preskusi za merjenje hrupa v mirovanju pri takšnih vozilih.

Homologacijo za dvo- in trikolesna motorna vozila na ravni EU ureja Priloga I k Direktivi 2002/24/ES Evropskega parlamenta in Sveta o homologaciji dvo- ali trikolesnih motornih vozil[3] v skladu s postopki merjenja in mejnimi vrednostmi za raven hrupa iz Priloge I; sklicuje se na poglavje 9 Priloge I k Direktivi 97/24/ES o določenih sestavnih delih in značilnostih dvo- ali trikolesnih motornih vozil[4].

Glede na to, da je bila pripravljena Revizija 4 Pravilnika UN/ECE št. 41, bi bilo primerno, da Unija uporabi navedeni pravilnik.

Ta sklep Sveta Komisijo pooblašča, da v imenu Evropske unije uradno obvesti o uporabi Pravilnika UN/ECE št. 41.

· Splošno ozadje

Poglavje 9 Priloge I k Direktivi 97/24/ES določa osnovne zahteve za določene sestavne dele in značilnosti dvo- ali trikolesnih motornih vozil v zvezi z njihovo homologacijo. Na ravni EU se je zdelo potrebno določiti posebne postopke za preskušanje ravni hrupa in zahteve za tako homologacijo.

Za Evropsko unijo se zdaj predvideva, da bo uporabljala Pravilnik UN/ECE št. 41 in tako omogočila skupne usklajene zahteve na mednarodni ravni, ki bodo olajšale mednarodno trgovino in nadomestile obstoječe zahteve za homologacijo iz poglavja 9 Priloge I k Direktivi 97/24/ES. Tako bodo evropske družbe lahko upoštevale en sklop zahtev, ki velja po vsem svetu, tj. v državah pogodbenicah Revidiranega sporazuma UN/ECE iz leta 1958.

· Veljavne določbe na področju, na katerega se nanaša predlog

Poglavje 9 Priloge I k Direktivi 97/24/ES vsebuje zahteve za homologacijo dvo- in trikolesnih motornih vozil (kategorije L) glede na njihove dopustne ravni hrupa in izpušni sistem.

· Usklajenost z drugimi politikami in cilji Unije

Predlog je v skladu s cilji direktiv 2002/24/ES in 97/24/ES in je zato usklajen z zdravstvenimi, varnostnimi in okoljskimi cilji EU ter s ciljem doseganja napredka pri mednarodnem usklajevanju zakonodaje o motornih kolesih.

Poleg tega je predlog v skladu s Sklepom Sveta 97/836/ES glede uporabe Revidiranega sporazuma iz leta 1958 s strani Evropske skupnosti.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

· Posvetovanje z zainteresiranimi stranmi

Evropska komisija se je pri pripravi predloga posvetovala z zainteresiranimi stranmi in organizacijami zainteresiranih strani. V okviru procesa CARS 21 je bilo opravljeno splošno posvetovanje z državami članicami, proizvajalci (evropskimi in nacionalnimi predstavniki ter posameznimi družbami), proizvajalci sestavnih delov, prevoznimi organizacijami in predstavniki uporabnikov o predvidenem pristopu glede emisij hrupa motornih vozil. Predlagani pristop glede uporabe Pravilnika UN/ECE št. 41 bo predstavljen tudi v tehničnem odboru za motorna vozila (TCMV), kakor tudi na sestanku delovne skupine o motornih kolesih. · Ocena učinka Zaradi uporabe Pravilnika UN/ECE št. 41 ni treba revidirati mejnih vrednosti emisij hrupa, kot so trenutno določene v Direktivi 97/24/ES. Poleg tega so preskusne metode iz Pravilnika UN/ECE št. 41 po obsegu in znanstvenem pristopu enakovredne tistim iz Direktive 97/24/ES. Zato predlagani postopek uporabe zaradi splošne enakovrednosti obeh predlaganih preskusnih metod za emisije hrupa ter povezanih mejnih vrednosti emisij hrupa naj ne bi imel družbenih, okoljskih in gospodarskih učinkov za Evropsko unijo ali EGP. V okviru osnutka za predlog uredbe (EU) št..../2012 Evropskega parlamenta in Sveta o homologaciji in tržnem nadzoru dvo- ali trikolesnih vozil in štirikolesnikov[5] je bila opravljena analiza stroškov in koristi v zvezi z zmanjšanjem hrupa in nedovoljenimi posegi v vozila kategorije L (dvo- in trikolesnih motornih vozil)[6], ki je pokazala povečanje emisij hrupa v vozilih kategorije L zaradi nedovoljenih posegov. Glede tega Pravilnik UN/ECE št. 41 poleg svoje enakovrednosti s preskusnimi metodami EU in mejnimi vrednostmi za emisije hrupa uvaja stroškovno učinkovite elemente proti nedovoljenim posegom in ukrepe, ki bodo povsem usklajeni s trenutno zakonodajno pobudo za vozila kategorije L.

3. PRAVNI ELEMENTI PREDLOGA

· Povzetek predlaganih ukrepov

Predlog bo Uniji omogočil uporabo Pravilnika UN/ECE št. 41 o emisijah hrupa iz motornih koles in nadomestil regionalne zahteve za preskušanje EU s svetovno usklajenimi preskusnimi postopki in zahtevami.

· Pravna podlaga

Ob upoštevanju cilja in vsebine sklepa Sveta pravno podlago predstavljata člen 114(1) in člen 207(4) PDEU. Postopek, ki ga je treba upoštevati pri sprejemanju sklepa Sveta, je določen v členu 3(3) Sklepa Sveta 97/836/ES.

· Načelo subsidiarnosti

Zahteve glede hrupa so na ravni EU že usklajene, vendar je ustrezna zakonodaja zastarela in jo je treba posodobiti glede na tehnični napredek, dosežen od njenega sprejetja. Uporabo mednarodnih instrumentov, kot so enakovredni pravilniki UN/ECE, in njihovo vključitev v sistem Unije za homologacijo motornih vozil lahko opravi le Evropska unija. To ne preprečuje samo razdrobljenosti notranjega trga, ampak zagotavlja enake zdravstvene, varnostne in okoljske standarde po vsej Uniji. Omogoča tudi prednosti ekonomije obsega: izdelki se tako lahko izdelujejo za celoten trg Unije in tudi za mednarodni trg ter jih ni več treba prilagajati za pridobitev nacionalne homologacije v vsaki državi članici.

Predlog je zato skladen z načelom subsidiarnosti.

· Načelo sorazmernosti

Predlog je v skladu z načelom sorazmernosti, saj ne presega tistega, kar je nujno za zagotovitev pravilnega delovanja notranjega trga ter hkrati visoke ravni javne varnosti in varstva okolja.

· Izbira instrumentov

Predlagani instrument: sklep Sveta.

Šteje se, da je uporaba sklepa Sveta primerna, ker je v skladu z zahtevami člena 3(3) Sklepa Sveta 97/836/ES.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

· Evropski gospodarski prostor

Predlagani akt se nanaša na zadevo EGP in ga je zato treba razširiti na Evropski gospodarski prostor.

2013/0159 (NLE)

Predlog

SKLEP SVETA

o uporabi Pravilnika št. 41 Ekonomske komisije Združenih narodov za Evropo o enotnih določbah za homologacijo motornih koles glede na hrup

(Besedilo velja za EGP)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti členov 114(1) in 207(4) Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta[7],

ob upoštevanju naslednjega:

(1) Unija je s Sklepom Sveta 97/836/ES z dne 27. novembra 1997 pristopila k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“)[8].

(2) Namen usklajenih zahtev iz Pravilnika št. 41 Ekonomske komisije Združenih narodov za Evropo (UN/ECE) − Enotne določbe za homologacijo motornih koles glede na hrup[9] („Pravilnik UN/ECE št. 41“) je odpraviti tehnične ovire v trgovini z motornimi vozili med pogodbenicami Revidiranega sporazuma iz leta 1958 ter pri teh vozilih zagotoviti visoko raven varnosti in zaščite.

(3) Direktiva 2002/24/ES Evropskega parlamenta in Sveta z dne 18. marca 2002 o homologaciji dvo- in trikolesnih motornih vozil in o razveljavitvi Direktive Sveta 92/61/EGS[10] in Direktiva 97/24/ES Evropskega parlamenta in Sveta z dne 17. junija 1997 o določenih sestavnih delih in značilnostih dvo- ali trikolesnih motornih vozil[11] ter njeni izvedbeni ukrepi predpisujejo sprejetje dovoljenih ravni hrupa, izpušnih sistemov in postopkov testiranja dvo- ali trikolesnih motornih vozil.

(4) Poglavje 9 Priloge I k Direktivi 97/24/ES vsebuje zahteve za homologacijo vozil kategorije L glede na njihove dopustne ravni hrupa in izpušni sistem.

Vozila kategorije L je skupno ime za lahka vozila, kot so kolesa na motorni pogon, dvo- in trikolesni mopedi, motorna kolesa z bočno prikolico in brez nje, trikolesniki in štirikolesniki.

(5) Ob pristopu k Revidiranemu sporazumu iz leta 1958 je Unija pristopila k omejenemu številu pravilnikov UN/ECE iz Priloge II k Sklepu 97/836/ES; na navedenem seznamu ni bilo Pravilnika UN/ECE št. 41.

(6) Kakor je določeno v členu 3(3) Sklepa 97/836/ES in v skladu s členom 1(7) Revidiranega Sporazuma iz leta 1958, se Unija lahko odloči uporabiti enega, nekatere ali vse pravilnike UN/ECE, h katerim ni pristopila ob pristopu k Revidiranemu sporazumu iz leta 1958. Sklep bi moral sprejeti Svet po odobritvi Evropskega parlamenta.

(7) Primerno je, da Evropska unija uporabi Pravilnik UN/ECE št. 41 in tako omogoči skupne usklajene zahteve na mednarodni ravni, ki bodo olajšale mednarodno trgovino in nadomestile obstoječe zahteve za homologacijo iz poglavja 9 Priloge I k Direktivi 97/24/ES. Tako bodo evropske družbe lahko upoštevale en sklop zahtev, ki velja po vsem svetu, zlasti v državah pogodbenicah Revidiranega sporazuma UN/ECE iz leta 1958 −

SPREJEL NASLEDNJI SKLEP:

Člen 1

Evropska unija uporablja Pravilnik št. 41 Ekonomske komisije Združenih narodov za Evropo o enotnih določbah za homologacijo motornih koles glede na hrup.

Člen 2

Ta sklep začne veljati na dan po objavi v Uradnem listu Evropske unije.

Člen 3

Komisija o tem sklepu uradno obvesti generalnega sekretarja Združenih narodov.

V Bruslju,

Za Svet

Predsednik

[1] UL L 346, 17.12.1997, str. 78.

[2] Dokumenti UN/ECE/TRANS/WP.29/2011/62 in UL L 317, 14.11.2012, str. 1.

[3] UL L 124, 9.5.2002, str. 1.

[4] UL L 226, 18.8.1997, str. 1.

[5] COM(2010) 542 final.

[6] Poročilo o opravljeni reviziji in sprejetje s strani Komisije.

[7] Odobritev z dne ...

[8] UL L 346, 17.12.1997, str. 78.

[9] UL L 317, 14.11.2012, str. 1.

[10] UL L 124, 9.5.2002, str. 1.

[11] UL L 226, 18.8.1997, str. 1.